尋魯城北范居士失道落蒼耳中見范置酒摘蒼耳作
作者：李白
朝代：唐

paragraphs: 雁度秋色遠，日靜無雲時。
客心不自得，浩漫將何之。
忽憶范野人，閑園養幽姿。
茫然起逸興，但恐行來遲。
城壕失往路，馬首迷荒陂。
不惜翠雲裘，遂爲蒼耳欺。
入門且一笑，把臂君爲誰。
酒客愛秋蔬，山盤薦霜梨。
他筵不下筯，此席忘朝飢。
酸棗垂北郭，寒瓜蔓東籬。
還傾四五酌，自詠猛虎詞。
近作十日歡，遠爲千載期。
風流自簸蕩，謔浪偏相宜。
酣來上馬去，却笑高陽池。